## Salomé Pradas destaca que “amb treball, solidaritat territorial, consens i diàleg portarem l’aigua necessària per als nostres camps”

*** La consellera de Medi Ambient, Aigua, Infraestructures i Territori s’ha reunit a l’ajuntament d’Elx amb l’alcalde, Pablo Ruz, i una representació de regants de la comarca
* Pradas recalca que, a la Comunitat Valenciana, “hui torna el diàleg amb els regants” i “l’aigua deixarà de ser una eina de confrontació política per a ser una eina de solució i prosperitat”**

La consellera de Medi Ambient, Aigua, Infraestructures i Territori, Salomé Pradas, ha assenyalat, a Elx, que des de “la solidaritat territorial que representa Espanya parlarem i dialogarem, intentarem assolir acords i consensos a escala nacional i, si és necessari, també a escala europea, perquè arribe l’aigua a Elx”.

Després d’assistir al primer ple del Consell d’aquesta legislatura, que s’ha celebrat a Alacant, la consellera s’ha reunit a l’ajuntament d’Elx amb l’alcalde de la ciutat, Pablo Ruz, i una representació de regants de la comarca.

En la seua intervenció, Salomé Pradas ha destacat que “l’aigua deixarà de ser una eina de confrontació política per a ser una eina de solució i prosperitat”.

En aquest sentit, ha explicat que “l’aigua, que tan important és per a l’economia d’aquesta ciutat, per als regants i l’agricultura, s’ha transformat en un problema i cal fer que aquesta situació revertisca. Cal acabar amb aquest maltractament al qual s’ha sotmés els nostres regants i els nostres agricultors durant aquests últims anys, amb treball, amb esforç, però sobretot, amb diàleg”.

Així, després d’agrair la seua assistència a tots els representants de les entitats de reg i els agricultors, la consellera ha recalcat que “a la Comunitat Valenciana, hui, torna el diàleg amb els regants”.

Així mateix, ha reiterat que aquesta serà “la legislatura de l’aigua”. “El nostre compromís és absolut, perquè així ho ha decidit el president de la Generalitat, Carlos Mazón, que ho té molt clar, tal com ho demostra el fet que la paraula *aigua* ha tornat a formar part de la denominació d’una conselleria”.

Finalment, Salomé Pradas ha insistit que “defensarem, on siga i davant de qui siga, que torne l’aigua necessària als nostres regs i als nostres camps. Ho defensarem a Madrid o a Brussel·les. Hi ha molt a fer i treballar, s’ha perdut moltíssim de temps i s’ha castigat els nostres agricultors i regants amb polítiques de retallades d’aigua”.

Per la seua banda, l’alcalde, Pablo Ruz, ha agraït a la consellera el seu compromís amb la ciutat d’Elx i ha subratllat que l’aigua és un “mitjà de vida, riquesa, futur i esperança”. A Elx s’inverteix “fins a l’última gota d’aigua que ens arriba”, ha assenyalat.

Fecha: 21/07/2023